Wilhelm Voigt (le capitano de Köpenick)

Friedrich Wilhelm Voigt (nascite le 13 de februario 1849 in Tilsit, morite le 3 de januario 1922 in Luxemburgo esseva un impostor german, celebrate sub le nomine del "capitano de Köpenick" (germano: Hauptmann von Köpenick).

Como scarpero sin labor e previe convicto ille pretendeva in octobre 1906 esser un officiero militar prussian in le armea. Vestite in le uniforme de un capitano ille demandava ab le administration del urbe Köpenick, hodie un parte de Berlin, plus que 4.000 marcos german ab le cassa – e los recipeva. Poc dies postea, Voigt esseva capturate e condemnate a prision, ma le imperator Guilhelmo II le pardonava post duo annos.

Le fraude de Voigt duceva al expression "köpenickiada" in germano super fraudatores audaciose, qui pretende esser un persona de autoritate.

Le historia deveniva plus tarde un pecia pro theatro de Carl Zuckmayer, "Der Hauptmann von Köpenick" (Le capitano de Köpenick). Illo ha essite filmatisate plure vices, i.a. con Heinz Rühmann in le rolo principal. Un vice per septimana le pecia es presentate ante le ancian casa municipal in Köpenick.

 Vita 

Quando Friedrich Wilhelm Voigt habeva 14 annos, in 1863, ille esseva condemnate a 14 dies in prision pro furar. Ille esseva pois expellite del schola e comenciava laborar como scarpero presso su patre.

Inter 1864 e 1891 Voigt esseva condemnate a prision pro in summa 25 annos a causa de furto, falsification e effraction. Le 12 de februario 1906 ille esseva liberate.

 "Le capitano de Köpenick" 

Le 16 de octobre 1906 Voigt habeva comprate partes de un usate uniforme de capitano ab diverse botecas e testate le effecto a soldatos. Ille se vestiva in le uniforme e iva al caserna militar, stoppava quatro grenadieres e un sergente al via verso le caserna e les ordinava accompaniar le. Ille commandava altere sex soldatos ab un campo de tiro vicin. Alora ille prendeva le traino a Köpenick, occupava le casa municipal con su soldatos e les demandava barrar omne exitos. Ille ordinava le policia a assecurar le ordine e impedir telephonatas a Berlin durante un hora via le officio postal local.

Voigt arrestava duo personas e confiscava 4.002 marcos e 37 pfennige, signante con le nomine de su previe director de prision. Pois Voigt commandava duo carrossas a venir, e le grenadieres esseva commandate transportar le arrestatos a Neue Wache in Berlin pro esser interrogate. Le remanente guardas debeva remaner un medie hora, durante que Voigt meste iva al station ferroviari. Ille cambiava a vestimentos civil e dispareva.

Durante le veniente dies le pressa german speculava que habeva occurrite. Le armea comenciava su proprie investigation. Le publico se amusava del villano audaciose.

Le 26 de octobre Voigt esseva arrestate, e le 1 de decembre ille esseva condemnate a quatro annos de prision pro falsification, pro presentar se como officiero e pro le imprisionamento del duo personas. Ma le opinion public prendeva le parte de Voigt, e le 16 de augusto 1908 imperator Guilhelmo II le pardonava - on dice que le imperator se amusava del evento.

Friedrich Wilhelm Voigt publicava in 1909 un libro in Leipzig, "Wie ich Hauptmann von Köpenick wurde" (Como io deveniva le capitano de Köpenick) que vendeva ben.

In 1910 ille cambiava domicilio a Luxemburgo e laborava como servitor e scarpero. Duo annos plus tarde ille comprava un casa e se pensionava, ma le inflation post le Prime Guerra Mundial destrueva su ricchessa. Ille moriva in Luxemburgo in 1922.

Categoria:Germania